Tower Bridge

Tower Bridge, pe Pont an Tour, zo ur pont e-kreiz Londrez, e Bro-Saoz, war an Tavoez. Emañ e-kichen Tour Londrez en deus roet e anv dezhañ. Ur pont-gwint eo, etre karter Southwark (pe Borough), er su, ha hini Tower Hamlets, en norzh, tost d'ar City. Savet e oa bet e 1886-1894, ha pa oa bet digoret d'an 30 a viz Mezheven 1894 e oa brasañ pont-gwint ar bed. Bez' eo unan eus ar pemp pont a zo e Londrez hag an hini anavezetañ, a-bell. Brudet eo dre ar bed a-bezh gant e daou dour hag al leur-bont etrezo a c'haller sevel da lezel listri bras da dremen ha deuet eo da vezañ un arouez eus Londrez. Emañ ar mekanikoù a ro an tu da wintañ al leur-bont kreiz e traoñ pep tour. Gweladennet e c'hallont bezañ gant an dud a gar, abaoe 1982 : un doare mirdi zo ma tispleger penaos ez a ar wikefre en-dro abaoe dibenn an XIXvet kantved. E 1977 e oa bet livet ar pont e ruz, gwenn ha glas, da-geñver deiz-ha-bloaz ar rouanez Elesbed II.